
1. [bookmark: bookmark2]A GYÓGYSZER NEVE

Acyrelis 200 mg tabletta


2. [bookmark: bookmark3]MINŐSÉGI ÉS MENNYISÉGI ÖSSZETÉTEL

200 mg aciklovirt tartalmaz tablettánként.

A segédanyagok teljes listáját lásd a 6.1 pontban.


3. GYÓGYSZERFORMA

tabletta

Fehér vagy csaknem fehér, kerek, 9,0 ± 0,2 mm-es, mindkét oldalán domború tabletta, egyik oldalán mély nyomású „200” jelzéssel ellátva.


4. [bookmark: bookmark5]KLINIKAI JELLEMZŐK

4.1 Terápiás javallatok

A Acyrelis felnőtteknél javallt:
· a herpes simplex vírus (Herpes simplex) által okozott bőr- és nyálkahártya herpesz kezelésére,
· a herpes simplex vírus (Herpes simplex) által okozott primer és kiújuló genitális herpesz kezelésére.

4.2 Adagolás és alkalmazás

[bookmark: bookmark6]Felnőttek
Az Acyrelis adagja naponta 5-ször 200 mg szájon át, körülbelül 4 óránként, és éjszaka szünetet kell tartani. A kezelést öt napig kell folytatni. Az ajánlott adagot nem szabad túllépni!

Visszatérő fertőzés esetén a kezelést a prodromális időszakban célszerű megkezdeni, amint megjelennek a léziók.

Gyermekek és serdülők
Az Acyrelis nem ajánlott 18 évesnél fiatalabb gyermekeknek és serdülőknek.

[bookmark: bookmark8]Idősek
Időseknél figyelembe kell venni a csökkent veseműködés lehetőségét (lásd „Vesekárosodás”).
Idős betegeknél biztosítani kell a megfelelő folyadékbevitelt.

Vesekárosodás
Vesekárosodásban szenvedő betegeknél az aciklovirt óvatosan kell alkalmazni. Biztosítani kell a megfelelő folyadékbevitelt.

Vesekárosodásban szenvedő betegek Herpes simplex fertőzésének kezelése során az ajánlott per os adagok nem eredményezik az aciklovir felhalmozódását az intravénás adagolás esetében biztonságosnak megállapított küszöbérték fölé. Súlyos vesekárosodásban (kreatinin-clearance <10 ml/perc) szenvedőknél ugyanakkor ajánlott az adag csökkentése naponta 2-szer 200 mg aciklovirra, körülbelül 12 óránként.
Súlyos vesekárosodás esetén az aciklovir adagolását csak a kezelőorvos határozhatja meg.

Az alkalmazás módja
Szájon át történő alkalmazásra.
A tablettát vízzel kell bevenni, étkezéstől függetlenül.

4.3 [bookmark: bookmark20]Ellenjavallatok

A készítmény hatóanyagával, a valaciklovirral, vagy a készítmény 6.1 pontban felsorolt bármely segédanyagával szembeni túlérzékenység.

4.4 [bookmark: bookmark21]Különleges figyelmeztetések és az alkalmazással kapcsolatos óvintézkedések

Súlyos bőrreakciók (SCAR-ok)
Az aciklovir-kezeléssel összefüggésben akut generalizált exanthematózus pustulosist (AGEP), eozinofíliával és szisztémás tünetekkel járó gyógyszerreakciót (DRESS), toxikus epidermális nekrolízist (TEN) és Stevens–Johnson-szindrómát (SJS) jelentettek, amelyek életveszélyesek vagy halálos kimenetelűek lehetnek (lásd 4.8 pont).
A betegeket tájékoztatni kell a súlyos bőrreakciók tüneteiről és jeleiről, és fel kell hívni a figyelmüket arra, hogy bármely gyanús jel vagy tünet észlelése esetén haladéktalanul forduljanak orvoshoz. Amennyiben ilyen reakciókra utaló jelek vagy tünetek jelentkeznek, az aciklovir alkalmazását azonnal abba kell hagyni, és szükség esetén más egyéb kezelést kell mérlegelni.

Hidratáció
Egyéb nefrotoxikus gyógyszerekkel együtt szedve a veseműködés károsodásának kockázata fokozott.

Az aciklovir a vesén át távozik a szervezetből, ezért vesekárosodásban szenvedő betegeknél az adagot csökkenteni kell (lásd 4.2 pont). Időseknél figyelembe kell venni a csökkent veseműködés lehetőségét, és a dózis módosítása megfontolandó ezen betegcsoportban. Mind az idős, mind a vesekárosodásban szenvedő betegeknél nagyobb az idegrendszeri mellékhatások kockázata, ezért esetükben fokozott figyelmet kell fordítani ezekre a mellékhatásokra. A jelentett esetekben ezek a mellékhatások a kezelés felfüggesztése után többnyire reverzibilisnek bizonyultak (lásd 4.8 pont).

Ha a betegnél a visszatérő fertőzés a korábbiaknál gyakrabban jelentkezik (évente 6-nál többször), hosszabban tart (5 nap után is hatástalan a kezelés), és súlyosabb klinikai tünetekkel jár (pl. 3–4 nap kezelés után jelennek meg újabb herpeszes kiütések), akkor fel kell keresnie kezelőorvosát, mivel ezek immunhiányos állapotra vagy felszívódási zavarra utalhatnak, amelyet diagnosztizálni kell, valamint a gyógyszer adagját is szükséges módosítani. Ilyen esetekben kizárólag az orvos dönthet az aciklovir adagolásáról.

Hosszan tartó vagy ismételt aciklovir-kezelés súlyosan immunhiányos betegeknél olyan, csökkent érzékenységű vírustörzsek szelekciójához vezethet, amelyek esetleg nem reagálnak az aciklovirral folytatott kezelésre (lásd 5.1 pont).

Ez a gyógyszer nem javasolt csökkent immunitású (pl. csontvelő-transzplantált vagy HIV-fertőzött) betegeknek. 

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag "nátriummentes".

4.5 [bookmark: bookmark22]Gyógyszerkölcsönhatások és egyéb interakciók

Az aciklovir elsősorban a vizelettel, tubuláris szekrécióval ürül, változatlan formában. Bármely együtt adott gyógyszer, amely ezzel a mechanizmussal eliminálódik, növelheti az aciklovir plazmakoncentrációját.

A probenecid és a cimetidin növelik az aciklovir AUC-t (plazma koncentráció-görbe alatti területét), és ilyen módon csökkentik az aciklovir renális clearance-ét. Kimutatták, hogy az aciklovirnak, valamint a transzplantált betegeknél immunszuppresszív szerként alkalmazott mikofenolát-mofetil inaktív metabolitjának az AUC-értéke emelkedik a két szer együttes adása esetén. Az aciklovir széles terápiás indexe miatt ugyanakkor nincs szükség dózismódosításra.

Egy 5 férfi bevonásával folytatott kísérleti vizsgálatban aciklovirral együtt alkalmazva körülbelül 50%-kal nőtt a teljes beadott teofillin AUC-ja. Javasolt a plazmakoncentráció mérése aciklovirral együttes alkalmazás esetén.

4.6 [bookmark: bookmark23]Termékenység, terhesség és szoptatás

Terhesség

Aciklovir csak abban az esetben alkalmazható, ha a várható előnyök meghaladják a lehetséges ismeretlen kockázatokat.

Az aciklovir forgalomba hozatala óta terhességi regiszterben dokumentálták a bármilyen gyógyszerformában adott aciklovirral kezelt nők terhességének kimenetelét. A regiszteradatok nem utalnak a születési rendellenességek számának emelkedésére az aciklovirral kezelteknél a teljes népességhez képest, és a születési rendellenességek nem mutattak olyan jellegzetességeket vagy konzekvens mintázatot, amely közös okra utalna. Ugyanakkor csak epidemiológiai vizsgálatokkal lehetne kizárni a kockázatot.

Nemzetközileg elfogadott standard vizsgálatokban az aciklovir szisztémás alkalmazása nem váltott ki embriotoxikus vagy teratogén hatást nyulaknál, patkányoknál vagy egereknél (lásd 5.3 pont).

Ennek ellenére körültekintően kell alkalmazni a kezelés potenciális előnyeit és esetleges veszélyeit figyelembe véve.

Szoptatás

Naponta 5-ször 200 mg aciklovir per os adását követően az aciklovirt a plazmaszintek 0,6–4,1-szeresének megfelelő koncentrációban mutatták ki az anyatejben. Ezek a szintek potenciálisan akár 0,3 mg/ttkg/nap aciklovir dózisnak tehetik ki a szoptatott csecsemőket. Ezért az aciklovir adása szoptató nőknél gondos mérlegelést igényel.

Termékenység

Nincs humán adat az aciklovir női termékenységre gyakorolt hatásáról.
Egy vizsgálatban, amelyben 20 normál spermiumszámú férfi páciens kapott per os aciklovirt akár 1 g/nap dózisban, akár hat hónapon át, nem mutattak ki klinikailag szignifikáns hatást a spermiumok számára, motilitására vagy morfológiájára (lásd 5.2 pont).

4.7 [bookmark: bookmark24]A készítmény hatásai a gépjárművezetéshez és gépek kezeléséhez szükséges képességekre

A betegek gépjárművezetéshez és a gépek kezeléséhez szükséges képességeinek megítélésénél figyelembe kell venni a beteg klinikai állapotát és az aciklovir mellékhatás-profilját.
A készítménynek a gépjárművezetéshez és a gépek kezeléséhez szükséges képességeket befolyásoló hatásait nem vizsgálták.
A hatóanyag farmakológiai tulajdonságai alapján ugyanakkor nem lehet számítani az ilyen képességeket befolyásoló hatásra.

4.8 [bookmark: bookmark25]Nemkívánatos hatások

A mellékhatások alábbi gyakorisági besorolása csak tájékoztató jellegű, sok mellékhatás incidenciájának kiszámításához nem áll rendelkezésre elegendő adat. Ezen túlmenően a mellékhatások előfordulása a terápia javallata szerint is változhat.

A mellékhatások előfordulási gyakorisága szerinti csoportosítása a következő egyezményes osztályozás alapján történt: nagyon gyakori ≥ 1/10, gyakori ≥ 1/100 – < 1/10, 
nem gyakori ≥ 1/1000 – < 1/100, ritka ≥ 1/10 000 – < 1/1000, nagyon ritka < 1/10 000.

Vérképzőszervi és nyirokrendszeri betegségek és tünetek
Nagyon ritka: anaemia, leukopenia és thrombocytopenia
[bookmark: bookmark27]
Immunrendszeri betegségek és tünetek
Ritka: anafilaxia
[bookmark: bookmark28]
Pszichiátriai kórképek és idegrendszeri betegségek és tünetek
Gyakori: fejfájás, szédülés
Nagyon ritka: izgatottság, zavartság, tremor, ataxia, dysarthria, hallucinációk, pszichotikus tünetek, convulsiók, aluszékonyság, encephalopathia, kóma
A fent említett tünetek rendszerint reverzibilisek, és vesekárosodásban szenvedő betegeknél, vagy más hajlamosító tényező esetén fordultak elő (lásd 4.4 pont).

[bookmark: bookmark29]Légzőrendszeri, mellkasi és mediastinalis betegségek és tünetek
Ritka: nehézlégzés
[bookmark: bookmark30]
Emésztőrendszeri betegségek és tünetek
Gyakori: hányinger, hányás, hasmenés, hasi fájdalom
[bookmark: bookmark31]
Máj- és epebetegségek, illetve tünetek
Ritka: a bilirubin- és májenzimszintek átmeneti emelkedése
Nagyon ritka: hepatitis és sárgaság
[bookmark: bookmark32]
A bőr és a bőr alatti szövet betegségei és tünetei
Gyakori: viszketés, urticaria (beleértve a fényérzékenységi reakciót)
Nem gyakori: urticaria, fokozott hajhullás
Fokozott hajhullást számos egyéb betegség és gyógyszer okozhat. Ezen tünet direkt kapcsolata az aciklovir-kezeléssel bizonytalan.
Ritka: angioödéma
Nagyon ritka: toxikus epidermális nekrolízis (TEN), Stevens–Johnson-szindróma (SJS), akut generalizált exantematózus pustulózis (AGEP), eozinofíliával és szisztémás tünetekkel járó gyógyszerreakció (DRESS) (lásd 4.4 pont)
[bookmark: bookmark33]
Vese- és húgyúti betegségek és tünetek
Ritka: a vér karbamid- és kreatininszintjének emelkedése
Nagyon ritka: akut vesekárosodás, vesefájdalom
A vesefájdalom a vese károsodásával függhet össze.

Általános tünetek, az alkalmazás helyén fellépő reakciók
Gyakori: fáradtság, láz

[bookmark: bookmark34]Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az az V. függelékben található elérhetőségek valamelyikén keresztül.

4.9 Túladagolás

Tünetek
Az aciklovirnak csak egy része szívódik fel a tápcsatornából. Aciklovir egyszeri, 20 g-os adagjával toxikus tünet általában nem jelentkezett. Nagy dózisú aciklovir véletlen ismételt orális adagolása napokon keresztül gastrointestinalis tüneteket (például hányingert és hányást), vagy neurológiai tüneteket okozott (fejfájást és zavartságot).

Kezelés
A beteget szorosan meg kell figyelni az esetleges toxikus tünetek jelentkezése miatt. Hemodialízissel jelentősen gyorsítható az aciklovir eltávolítása a vérből, ezért alkalmazása kezelési lehetőségként mérlegelhető tünetekkel járó túladagolás esetén.


5. [bookmark: bookmark35]FARMAKOLÓGIAI TULAJDONSÁGOK

5.1 Farmakodinámiás tulajdonságok

Farmakoterápiás csoport: Szisztémás fertőzésellenes szerek, Közvetlenül ható vírusellenes szerek, Nukleozidok és nukleotidok, kivéve a reverz transzkriptáz-gátlókat. ATC kód: J05AB01.

Hatásmechanizmus
Az aciklovir egy szintetikus purinanalóg, amely in vitro és in vivo gátolja a humán Herpes vírusokat, beleértve a Herpes simplex vírus (HSV) 1-es és 2-es típusát, a Varicella zoster vírust (VZV), az Epstein-Barr vírust (EBV) és a Cytomegalovirust (CMV). Sejtkultúrában az aciklovir a HSV-1 ellen a leghatékonyabb, majd ezt csökkenő sorrendben a HSV-2, a VZV, az EBV és a CMV elleni hatékonyság követi.

Az aciklovir gátló hatása a HSV-1, HSV-2, VZV, EBV és CMV vírusokkal szemben jelentősen szelektív. Egészséges, nem fertőzött sejtekben a timidin-kináz (TK) enzim nem használja fel hatékonyan az aciklovirt szubsztrátként, ezért emlős gazdasejtekre nézve toxicitása alacsony. Ugyanakkor a HSV, VZV és EBV vírusok által kódolt TK-enzim az aciklovirt aciklovir-monofoszfáttá alakítja, ez a nukleozidanalóg a sejtenzimek által di-, majd végül trifoszfáttá konvertálódik. Az aciklovir-trifoszfát a virális DNS-be beépülve, a virális DNS-polimerázzal kölcsönhatásba lépve, lánctermináció útján gátolja a virális DNS replikációját.

Farmakodinámiás hatások
Hosszan tartó vagy ismételt aciklovir-kezelés súlyosan immunhiányos betegeknél olyan, csökkent érzékenységű vírustörzsek szelekciójához vezethet, amelyek esetleg nem reagálnak az aciklovirral folytatott kezelésre.

A legtöbb klinikailag izolált, csökkent érzékenységű törzs relatív virális TK-hiányt mutatott, azonban módosult TK-val, illetve virális DNS-polimerázzal bíró vírust is kimutattak már. Izolált HSV-törzsek in vitro aciklovir-expozíciója szintén csökkent érzékenységű törzsek kialakulását eredményezheti. Az izolált HSV-törzsek in vitro meghatározott érzékenysége és az aciklovir-kezelésre adott klinikai válasz közötti kapcsolat nem tisztázott.

Minden beteg figyelmét fel kell hívni a vírus esetleges transzmissziójának elkerülésére, különösen az aktív léziók jelenlétének időszakában.

5.2 [bookmark: bookmark36]Farmakokinetikai tulajdonságok

Felszívódás
Az aciklovir a bélből csak részben szívódik fel. Per os adagolás után az átlagos orális biológiai hasznosíthatóság 10–20% között van. A 0,4 µg/ml-es átlagos plazma csúcskoncentrációját (Cmax) körülbelül 1,6 órával a 200 mg-os dózis egyszeri per os (orális szuszpenzió vagy tabletta) bevétele után éri el. 4 óránként ismételt 200 mg aciklovir orális adagolását követően az átlagos egyensúlyi plazma csúcskoncentráció (Cssmax) 0,7 µg/ml-re (3,1 µmol) emelkedik. A Cssmax szint aránytalanul kisebb növekedését figyelték meg 400 mg és 800 mg 4 óránkénti adagolásával, 1,2 és 1,8 µg/ml értékekkel (5,3 és 8 µmol).

Eloszlás
Az átlagos eloszlási térfogat 26 liter, ami arra utal, hogy az aciklovir az egész szervezetben folyadéktereiben eloszlik. A per os adagolást követő látszólagos érték (Vd/F) 2,3 és 17,8 l/kg között változott. Az aciklovir viszonylag kis mértékben (9–33%-ban) kötődik plazmafehérjékhez, és a kötőhelyről való kiszorításon alapuló gyógyszerkölcsönhatásokra nem kell számítani. A liquorban az aciklovir koncentrációja a megfelelő egyensúlyi plazmakoncentrációk 50%-a.

Biotranszformáció
Az aciklovir elsősorban a vesén át, változatlan formában ürül. Az egyetlen ismert húgyúti metabolitja a 9‑karboxi-metoxi-metilguanin, amely a vesén át kiválasztott mennyiség 10–15%-át teszi ki.

Elimináció
Aciklovir egyszeri, 200 mg-os adagja után az átlagos szisztémás mennyiség (AUC0-) 1,9‑2,2 µg*óra/ml. Felnőtteknél az orálisan bevitt aciklovir plazma felezési ideje 2,8 és 4,1 óra között volt. Az aciklovir renális clearance-e (CLr = 14,3 l/óra) szignifikánsan nagyobb a kreatinin-clearance-nél, ami arra utal, hogy a glomeruláris filtrációhoz a tubuláris szekréció is hozzájárul a vesén át történő kiválasztás során. Az aciklovir felezési ideje és a teljes clearance függ a veseműködéstől. Vesekárosodásban szenvedő betegeknél emiatt javasolt az adag módosítása.

Újszülöttek és 3 hónapos kor alatti csecsemők esetében a plazma felezési idő 3,8 óra volt, ha az 10 mg/kg dózisú aciklovirt infúzióban adták be egy óra alatt, 8 óránként ismételve.

Különleges betegcsoportok

Idősek
Idős betegeknél az aciklovir plazmafelezési ideje 3,8 óra volt. Időskorban az életkor előrehaladtával a kreatinin-clearance-szel párhuzamosan csökken az aciklovir teljes test clearance-e, de a plazma felezési idő alig változik.

Vesekárosodás
Krónikus veseelégtelenségben szenvedőknél a felezési idő 19,5 óra volt. Az átlagos felezési idő hemodialízis során 5,7 óra. Dialízis során az aciklovir plazmakoncentrációja körülbelül 60%-kal csökkent.

Egyidejű zidovudin-kezelést kapó betegek
HIV-fertőzött betegeknél, akik aciklovirt és zidovudint kaptak egyidejűleg, a klinikai vizsgálatok nem mutattak egyértelmű változást a két szer farmakokinetikájában.

Klinikai vizsgálatok
Nők esetében nem állnak rendelkezésre adatok a per os vagy intravénás aciklovir termékenységre gyakorolt hatásáról. Egy klinikai vizsgálatban, amelyben 20 normál spermiumszámú férfi páciens kapott per os aciklovirt akár 1 g/nap dózisban, akár hat hónapon át, nem mutattak ki szignifikáns hatást a spermiumok számára, morfológiájára vagy motilitására.

5.3 [bookmark: bookmark37]A preklinikai biztonságossági vizsgálatok eredményei

Mutagenitás
Számos in vitro és in vivo mutagenitási vizsgálat eredménye arra utal, hogy az aciklovir valószínűleg nem jelent genetikai kockázatot az emberre nézve.

Karcinogenitás
Az aciklovir nem mutatott karcinogén hatást patkányoknál és egereknél a hosszú távú vizsgálatokban.

Teratogenitás
Nemzetközileg elfogadott standard vizsgálatokban az aciklovir szisztémás alkalmazása nem váltott ki embriotoxikus vagy teratogén hatást patkányoknál, nyulaknál vagy egereknél.

Patkányoknál egy nem standardizált vizsgálatban magzati rendellenességeket írtak le, de csak olyan magas subcutan dózisok adása mellett, amelyek az anyaállatnál már toxicitást okoztak. Ezen eredmények klinikai relevanciája kérdéses.

Termékenység
Patkányok és kutyák esetében a spermatogenezisre gyakorolt, többnyire reverzibilis mellékhatást írtak le az általános toxicitás kapcsán, de csak a terápiás tartományt jelentősen meghaladó aciklovir-dózisok adása mellett.
Egerek két generációján végzett vizsgálatok nem mutattak a termékenységre gyakorolt hatást.


6. GYÓGYSZERÉSZETI JELLEMZŐK

6.1 [bookmark: bookmark38]Segédanyagok felsorolása

Mikrokristályos cellulóz
Povidone K-30
A-típusú karboximetilkeményítő-nátrium
Magnézium-sztearát

6.2 Inkompatibilitások

Nem értelmezhető.

6.3 Felhasználhatósági időtartam

3 év

6.4 [bookmark: bookmark39]Különleges tárolási előírások

Legfeljebb 30 °C-on tárolandó.

6.5 A csomagolás típusa és kiszerelése 

25 db tabletta PVC/alumínium buborékcsomagolásban, dobozban.

6.6 [bookmark: bookmark41]A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a helyi előírások szerint kell végrehajtani.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7. [bookmark: bookmark42]A FORGALOMBA HOZATALI ENGEDÉLY JOGOSULTJA

Zakłady Farmaceutyczne Polpharma S.A.
ul. Pelplińska 19, 83-200 Starogard Gdański
Lengyelország


8. [bookmark: bookmark43]A FORGALOMBA HOZATALI ENGEDÉLY SZÁMA(I)

OGYI-T-24822/01	25 ×	PVC//Alumínium buborékcsomagolásban


9. [bookmark: bookmark44]A FORGALOMBA HOZATALI ENGEDÉLKY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. október 19.


10. [bookmark: bookmark45]A SZÖVEG ELLENŐRZÉSÉNEK DÁTUMA

2026. október 19.
NNGYK/GYSZ/24552/2024

